Langsigtet handlingsplan for bedre gennemførelse og håndhævelse af reglerne for det indre marked

Indledning

Det indre marked er et af EU's vigtigste resultater. Det er kernen i det europæiske projekt, har givet næring til den økonomiske vækst i de seneste årtier og har gjort livet lettere for europæiske forbrugere og virksomheder. EU tegner sig for 18 % af den globale økonomiske produktion og overgås kun af USA. Et velfungerende indre marked gør det muligt for EU's borgere at nyde godt af et større udvalg af tjenesteydelser og produkter og bedre jobmuligheder. Det indre marked giver EU's erhvervsdrivende et stort hjemmemarked, der stimulerer handel og konkurrence og forbedrer effektiviteten. Dette er af afgørende betydning for at opnå EU's grønne og digitale omstilling og fungerer som et springbræt til konkurrencen på det globale marked.

Den nye industristrategi for Europa, der blev vedtaget i dag, sætter det indre marked i centrum som et af de grundlæggende elementer i Europas industrielle omstilling. For at få det indre marked til at fungere for alle fastlægger EU-retten fælles regler for at fjerne hindringer og lette udvekslingen af varer og tjenesteydelser i hele EU og samtidig beskytte forbrugerne.

Disse regler kan kun give de ønskede resultater, hvis de udformes og håndhæves korrekt. Reglerne for det indre marked overholdes dog ikke fuldt ud. Meddelelsen om hindringer for det indre marked viser de mange hindringer, der stadig findes, og i alt for mange tilfælde skyldes de en ukorrekt eller ufuldstændig anvendelse på nationalt plan af den EU-lovgivning, der allerede er vedtaget. Markedsoperatørernes og investorernes ret til fri bevægelighed hæmmes stadig af mange lovgivningsmæssige og administrative hindringer, og europæerne udsættes for ulovlige eller farlige produkter og tjenesteydelser på grund af manglende praktisk overvågning, inspektion, påvisning og sanktioner over for de erhvervsdrivende, når de overtræder reglerne for det indre marked.

Medlemsstaterne og Kommissionen deler i løbet af hele lovgivningsprocessen ansvaret for at sikre, at reglerne for det indre marked overholdes, og at borgernes rettigheder håndhæves.

Medlemsstaterne har en forpligtelse til at anvende de regler, de er blevet enige om som europæiske lovgivere, korrekt. De har også ansvaret for at sikre påvisning og afhjælpning af overtrædelser af reglerne for det indre marked på deres eget område. Kommissionen er som vogter af traktaten ansvarlig for at overvåge, at alle medlemsstater gennemfører og overholder reglerne for det indre marked, og at handle konsekvent inden for rammerne af traktatbrudsprocedurer, hvis reglerne ikke overholdes.

I marts 2019 opfordrede Det Europæiske Råd Kommissionen til at udarbejde en langsigtet handlingsplan for bedre gennemførelse og håndhævelse af reglerne for det indre marked i tæt samarbejde med medlemsstaterne. Siden da har medlemsstaterne gentaget deres tilsagn om strengere håndhævelse. Kommissionen glæder sig over opfordringen fra Det Europæiske Råd og er enig med medlemsstaterne i, at gennemførelsen og overholdelsen af reglerne for det indre marked skal forbedres væsentligt.

På grundlag af et fornyet partnerskab mellem medlemsstaterne og Kommissionen og under hensyntagen til resultaterne i meddelelsen i dag om hindringer for det indre marked indeholder denne handlingsplan en række foranstaltninger med det formål at maksimere effektiviteten af overholdelsen og håndhævelsen i hele EU.

Nuværende håndhævelsesmæssige udfordringer

Handel inden for det indre marked danner grundlag for 56 millioner europæiske arbejdspladser, og de anslåede økonomiske fordele er på mellem 8 og 9 % af EU's BNP. Det skønnes, at yderligere forbedringer af det indre marked for industriprodukter vil kunne generere gevinster på mellem 183 og 269 mia. EUR om året, mens yderligere integration af markederne for tjenesteydelser kan skabe gevinster på 297 mia. EUR om året. Disse stigninger kan i sig selv øge de økonomiske fordele i form af en stigning i BNP på 8-9 % til omkring 12 %.

Nogle gange ser det ud til, at medlemsstaterne overtræder vedtagne regler for det indre marked eller skaber og tolererer hindringer i national ret med det formål at skabe yderligere beskyttelse på deres marked og fordele for nationale virksomheder. De mulige gevinster er ofte meget kortsigtede, men virkningerne for de europæiske virksomheder kan være meget skadelige og gøre det meget vanskeligere at opskalere under reelt lige konkurrencevilkår og skabe globale ledere, og dermed skævvrides de lige konkurrencevilkår indefra. Dette påvirker i uforholdsmæssig høj grad SMV'er og nystartede virksomheder. Større virksomheder har mulighed for at overholde forskellige regelsæt, men SMV'er er de første, der rammes af administrative byrder og kompleksitet, især når de krydser grænserne for at drive forretning i det indre marked. Det er grunden til, at det indre marked og den korrekte gennemførelse og håndhævelse heraf er af afgørende betydning for SMV-strategien, der også blev vedtaget i dag.

Utilstrækkelig eller ukorrekt gennemførelse og manglende håndhævelse har skadelige konsekvenser, både på europæisk og nationalt plan. Borgere og virksomheder kan ikke fuldt ud drage fordel af deres ret til fri bevægelighed, virksomhederne kan ikke opnå de stordriftsfordele, som det indre marked kan tilbyde, forbrugerne udsættes for risici ved produkter, der ikke opfylder kravene, eller får færre valgmuligheder, energiforsyningen bringes i fare, og EU's miljø- og klimamål bliver vanskeligere at nå. Virksomheder, der følger reglerne, mister markedsandele på grund af illoyal konkurrence fra virksomheder, der ikke følger reglerne, og som tilbyder produkter, der ikke opfylder kravene, eller som ikke overholder reglerne for social beskyttelse.

En fælles indsats fra medlemsstaternes og Kommissionens side

Håndhævelsen af reglerne for det indre marked kræver først og fremmest, at reglerne anvendes korrekt i de enkelte medlemsstater og af alle europæiske offentlige myndigheder, og at overtrædelser sanktioneres, bl.a. gennem traktatbrudsprocedurer, når det er nødvendigt. Den kræver også overvågning, inspektion og sanktionering af erhvervsdrivende ved at fjerne deres ulovlige produkter fra markedet, uanset om de er farlige, forfalskede eller ikke opfylder reglerne vedrørende miljø og energieffektivitet eller andre regler.

Men hvis vi ønsker at udnytte fordelene ved det indre marked, skal håndhævelsen være bredere og dække hele de relevante reglers livscyklus fra vedtagelse til anvendelse. Dette kræver samarbejde på alle forvaltningsniveauer i EU og begynder med lokale og regionale myndigheder og domstole og rækker hele vejen til europæisk niveau. Det kræver også, at man tænker på håndhævelse som en løbende proces, der begynder med udformning af reglerne og dækker alt fra medlemsstaternes gennemførelse til, i givet fald, anvendelsen og sanktionering af overtrædelser. Det er afgørende, at medlemsstaterne og Kommissionen støtter hinanden i deres respektive roller for at leve op til deres fælles ansvar.

Forebyggende foranstaltninger er et vigtigt middel til at undgå, at der bliver behov for afhjælpende foranstaltninger på et senere tidspunkt. Når det ikke har været muligt at sikre overholdelse af reglerne for det indre marked på forhånd, kan borgere og virksomheder støde på lovgivningsmæssige eller administrative hindringer, og de vil således forvente, at de fjernes ved en effektiv efterfølgende indgriben. De håndhævende myndigheder skal være velfungerende, procedurerne og overvågningen skal være egnede til formålet, og aktører på stedet, som f.eks. offentlige embedsmænd eller dommere, skal forstå og være i stand til at anvende EU-retten i deres daglige arbejde.

Medlemsstaterne skal sikre overholdelse af lovgivningen om det indre marked, hvis enkeltpersoners og virksomheders rettigheder skal beskyttes. Dette skal begynde i forbindelse med udformningen af den nationale lovgivning og også omfatte individuelle retlige eller administrative afgørelser. Kommissionen har til opgave at støtte medlemsstaterne, når de skal forhindre, at der opstår nye hindringer for det indre marked, gennemføre og anvende EU-retten samt indlede afhjælpende foranstaltninger, når det er nødvendigt.

Opgaver og ansvar for gennemførelse og håndhævelse af reglerne for det indre marked Medlemsstater Kommissionen üRettidig og præcis gennemførelse af EU-retten, idet der afstås fra uberettiget overregulering, og sikring af lige konkurrencevilkår üBistand til medlemsstaterne, når de skal gennemføre EU-retten korrekt, fuldt ud og rettidigt üSikring af, at den nationale lovgivning er forholdsmæssig og ikke-diskriminerende üBistand til medlemsstaterne i forbindelse med anvendelsen af EU-retten üSikring af tilstrækkelig og forholdsmæssig administrativ kontrol, således at eventuelle overtrædelser konstateres üKontrol af gennemførelsen og overvågningen af anvendelsen af EU-retten üUndgåelse af nationale foranstaltninger, der strider mod eller hæmmer anvendelsen af EU-retten üIndgreb over for overtrædelser af EU-retten og formelle traktatbrudssager, hvis det er nødvendigt üEffektivt samarbejde for at sikre overholdelse af EU-retten

Et reelt partnerskab mellem de forskellige aktører på europæisk og nationalt plan med ansvar for gennemførelse og håndhævelse vil være af afgørende betydning for at overvinde de eksisterende hindringer for det indre marked. Det vil bidrage til at målrette håndhævelsestiltag og forbedre overholdelsen af lovgivningen om det indre marked.